Document ID: /roh_data/filtered/fineweb-2-filterrobots_roh.jsonl.gz/34849

Curt suenter la reelecziun da Johannes Flury sco president da la Lia Rumantscha ha anc nagin vulì discurrer da sia successiun. Dentant ha ditg er Flury sez che da chattar candidatas u candidats pussaivels saja il pensum da las uniuns affiliadas.
Las trais uniuns regiunalas èn dumandadas
Proponer candidatas u candidats dastgan sulettamain las trais uniuns regiunalas da la Lia: Quai èn l'Uniun dals Grischs, la Surselva Rumantscha e l'Uniun Rumantscha dal Grischun Central.
Ils presidents e suprastants da quellas uniuns èn conscients che da chattar ina persuna ch'ha la capacitad e l'abilitad da surprender il presidi da la Lia saja ina gronda sfida.
Tuttas trais uniuns discurran dad ina gronda sfida
Tenor Vitus Gartmann da la Surselva Rumantscha saja da discurrer ils proxims mais cun candidats pussaivels. Ma i vegnia segiramain grev. Da quai avis è er Marc Decurtins ch'è en la suprastanza da l'Uniun Rumantscha dal Grischun Central. El di ch'i saja gia tut auter che simpel d'occupar ils posts en l'atgna uniun – uschia che da chattar in candidat per il presidi saja ina fitg gronda sfida.
Er il president da l'Uniun dals Grischs Hermann Thom è pertschert da la sfida – el è dentant er optimistic ch'ins chattia en Rumantschia ina persuna adattada. Perquai dovria quai dentant in engaschament da tut las uniuns.
Candidats pussaivels n'ha er el betg vulì e savì numnar.
RR actualitad 07:00